АҞӘА, лаҵ 9 – Sputnik. Аԥсны ахада Рауль Ҳаџьымба Аџьынџьтәылатә еибашьра ду аҟны Аиааира 70 шықәса аҵра иазку Москва, Ашҭа ҟаԥшь аҟны имҩаԥгаз апарад иҽалаирхәит. Абри атәы аалыцҳаит Аԥсны ахада ипресс-маӡаныҟәгаҩ Хьыбла Возԥҳа.
Апресс-маӡаныҟәгаҩ лажәақәа рыла, арратә парад анаҩс Рауль Ҳаџьымба Урыстәыла ахада Владимир Путини, егьырҭ атәылақәа рхадацәеи иареи Александртәи абаҳчаҿы Идырым асолдаҭ ибаҟаҿаԥхьа ашәҭқәа шьҭарҵеит.
Анаҩс Ҳаџьымба ихы алаирхәит Москва иаҭааны иҟоу аҳәаанырцәтәи атәылақәа рхадацәа еилахәу рпотреҭҭыхра ацеремониа.
Аԥсны ахада Москва ицуп иусбарҭа аиҳабы Асҭамыр Ҭаниа, Аҳәынҭқарратә шәарҭадаратә усбарҭа аиҳабы Зураб Маани. Аԥсны аофициалтә делегациа дрыцуп Урыстәыла иҟоу Аԥсны Ацҳаражәҳәаҩ Игор Ахба.